اسلامک سینٹر جامعہ

اسلامک سینٹر جامعہ سنگاپور کا ایک ممتاز علمی، مذہبی اور سماجی مرکز ہے۔ اس مرکز کا قیام سنگاپور میں مقیم مسلمانوں کی تعلیمی اور روحانی ضروریات کو پورا کرنے کے ساتھ ساتھ مختلف مذاہب کے درمیان ہم آہنگی پیدا کرنے کے لیے عمل میں لایا گیا تھا۔ یہ ادارہ نہ صرف ایک عبادت گاہ کے طور پر خدمات انجام دیتا ہے بلکہ یہ سماجی بہبود، یتیموں کی کفالت اور تعلیمی وظائف کی فراہمی میں بھی سنگاپور کے اہم ترین اداروں میں شمار ہوتا ہے۔
 تاریخی پس منظر اور قیام 
اس مرکز کی بنیاد 1932ء میں ایک منزلہ عمارت کے طور پر رکھی گئی تھی۔ دوسری جنگ عظیم کے دوران یہ عمارت تباہ ہو گئی تھی، جس کی وجہ سے 1949ء میں اسے مکمل طور پر دوبارہ تعمیر کیا گیا۔ بعد ازاں 1967ء میں مرکز کو ایک بار پھر تعمیر کیا گیا اور اس کا نام شاہ فیصل بن عبد العزیز آل سعود کے اعتراف میں کنگ فیصل مسلم لیکچر ہال رکھا گیا جنھوں نے اس جگہ کی مکمل تعمیر نو کے لیے مالی معاونت فراہم کی تھی۔ 1980ء کی دہائی میں اس مرکز کو گرا کر نئے سرے سے تعمیر کیا گیا اور 1985ء میں اسے ایک نئی چار منزلہ عمارت کے طور پر کھولا گیا جس میں ایک مسجد، دفاتر اور جامعہ سنگاپور تنظیم کا جنرل ہیڈ کوارٹر شامل تھا۔ مسجد کی تعمیر کے اخراجات انگولیا خاندان نے برداشت کیے بعد ازاں 1997ء میں اس عمارت کی تجدید کی گئی اور اس کے اوپر مزید تین منزلوں کا اضافہ کیا گیا۔

 ذرائع آمد و رفت 
جامعہ اسلامک سینٹر لورونگ 12 گیلانگ کے ساتھ واقع ہے۔ بس سروس 7، 70 اور 197 کو استعمال کرکے اسلامک سینٹر جامعہ کے بالکل سامنے واقع سڑک لورونگ 14 گیلانگ تک پہنچا جا سکتا ہے۔ بس کے علاوہ ریل کے ذریعے بھی اس اسلامی مرکز تک پہنچا جا سکتا ہے جس کے لیے ایم آر ٹی اسٹیشن کے لیے ایسٹ ویسٹ لائن پر واقع کالانگ یا سرکل لائن پر واقع اسٹیڈیم اسٹیشن استعمال کیا جا سکتا ہے۔

 تعلیمی اور دعوتی خدمات 
اسلامک سینٹر جامعہ کے تحت مختلف تعلیمی پروگرام چلائے جاتے ہیں جن میں قرآن فہمی، عربی زبان کی تدریس اور جدید اسلامی علوم شامل ہیں۔ اس مرکز کا دعوتی شعبہ مسلمانوں کی اصلاح کے لیے کام کرتا ہے۔ یہاں ایک وسیع لائبریری بھی موجود ہے جو اسلامی تحقیق اور مطالعہ کے لیے سکالرز اور طلبہ کو سہولیات فراہم کرتی ہے۔ مرکز کا مقصد ایک ایسا متوازن معاشرہ تشکیل دینا ہے جہاں مذہبی اقدار اور عصری علوم کا سنگم موجود ہو۔

 مزید دیکھیے 
 مسجد حاجی محمد صالح
 مسجد خدیجہ سنگاپور

 حوالہ جات 

زمرہ:دعوتی ادارے
زمرہ:سماجی بہبود کے ادارے
زمرہ:سنگاپور کی مساجد
زمرہ:سنگاپور کے اسلامی مراکز